Плывунец, як і альдраванда, жыве ў вадзе. На тэрыторыі Беларусі заўважаны 4 віды плывунца (усяго 220 відаў). Аўтар кнігі піша, што механізм палявання гэтай расліны вельмі мудрагелісты. Пузыры-пасткі, размешчаныя на яе сцяблінках, полыя і непранікальныя для вады. Але як толькі які-небудзь маленькі насельнік вадаёма праплыве побач і закране адчувальныя валаскі на пузырку, той рэзка адкіне патаемны клапан — і ў яго хлыне плынь вады, уцягваючы за сабой ахвяру. Пасля гэтага клапан надзейна закрываецца. Нядаўна даследчыкі з Францыі і Германіі прызналі плывунец самай хуткай драпежнай раслінай у свеце: ён спрацоўвае менш як за мілісекунду.